text: [{"text_idx": "#000004", "text": "Sa\u2019uudii keessatti Lammileen Itoophiyaa lakkoofsaan 100,000 ol tahan, waggaa lamaa oliif mana hidhaa garagaraa keessatti dararamaa jiraachuun ni beekama. Lammileen kunniin guyyaa hidhaman irraa kaasee, rakkoo fayyaa, hir\u2019ina nyaataa fi rakkoowwan biroo hedduuf saaxialamanii rakkachaa jiru. Sababaan hidhamaniif ammoo waraqaa hayyama jireenyaa qabachuu dhabuu jedhamus, lammileen hayyama jireenyaa guutuu qaban hedduunis kan hidhaman tahuu hidhamtoonni himu. Hidhamtoota kanneen jidduu dubartoonni, daa\u2019immanii fi maanguddoonni akkasumas dargaggoonni kan argaman yoo ta\u2019u, iddoowwan itti hidhamaniitti hedduun isaanii dhukkubsatanii jiru. akkasuma sababaa dararaa isaan irra gahuutiif kan lubbuu dhabanis jiraatuu odeeyfannoon ni addeessa."}, {"text_idx": "#000005", "text": "Lammileen kunniin rakkoo haala qilleensa hamaa, beela, dhukkubaa fi reebichaan kan miidhamaa jiran yoo tahu, hidhamtoonni lubbuu dhabanis Awwaalcha dhabuun janaazaan isaanii hidhamtoota wajjiin mana hidhaa keessa kan tursiifamaaa jiru tahuunis beekamee jira. Mana hidhaa rakkoon itti hammaate keessaa Xaariq Al Karjiin tokko yoo ta\u2019u, hir\u2019ina wal\u2019aansaatii fi rakkoo xiinsammuu irraa kan ka\u2019e hidhamtoonni lubbuu dhabaa jiraatuu himu. Hidhamtoonni kunniin \u201cOsoo Lubbuun Jirruu Nuu Birmadhaa\u201djechuun waamicha lammummaa fi sabummaa Ummata Itoophiyaa fi mootummaa Itoophiyaatiif dhiheessanii jiru."}, {"text_idx": "#000006", "text": "Rakkooleen hidhamtoonni kunniin ittiin dararaamaa jiran dhukkuba daddaarbaa kanneen akka TB, qaama shifiniinessuu, uffataafi nyaata gahaa dhabuu, akkasuma bakka ciisichaaf mijataa ta\u2019e dhabuun rakkoo hamtuu keessummeessaa jiraachuu himatu. Hidhamtoonni kunniin waggaa tokkoo oliif uffanni qaama isaanii irraa dhumuun peestaala balfi ittiin gatamuun qaama isaanii haguuganii jiraataa jiru. Manneen hidhaa dararaan itti hammaatu kanneen akka Jizaan, Riyaad, Jidda, Xariq Al-Karjii, Shumeeysii, Taa\u2019ir, Haayir fi kanneen biroo yoo ta\u2019an, tilmaamaan lammiileen Itoophiyaa 100, 000 oltu manneen hidhaa kanneen keessatti dararamaa jira."}, {"text_idx": "#000007", "text": "Guyyoota lamaan dabran kana keessa manneen hidhaa keessatti sababa dhukkubaa fi rakkoo qor-qalbiitiin hidhamtoonni lubbuu dhaban kan jiran tahuunis himameera. Rakkoo lammiileen Itoophiyaa manneen hidhaa Sa\u2019uud Arabiyaa keessatti dabarsaa jiran kana hordofee, Abbootii Amantii fi aktiivistoonni miidiyaa hawaasummaa, \u201cDhimmi Lammiilee Keenyaa Furmaata Argachuu Qaba!\u201djechuun dhiibbaa godhaa jiru."}, {"text_idx": "#000008", "text": "Hidhamtoonni kunniinis; maatiin keenya kan biyya keessa jiran mootummaan Itoophiyaa akka gara biyyaa nu galchuuf dhiibbaa godhuu qabu jechuun gaafataa jiru. Mootummaan Itoophiyaa jila abbootii amantaa fi qondaaltota Mootummaa irraa tahe; dhimma hidhamtoota kanaa furuuf torban lama dura gara Sa\u2019uudii kan erge yoo ta\u2019u, jilli kun qondaaltota Mootummaa Sa\u2019uudii dhimmi ilaallatu waliin marii geggeessuun alatti maal irra akka gahan wanti ibsame hin jiru."}, {"text_idx": "#000012", "text": "700: Maallaqa liqiitiin dalaganii bu\u2019aa qoodachuun akkami?\n699: Kittaannaan dhiiraa fi dhalatti garaagarummaa qabaa?\n698: Adurreen salaata ni balleessitii?\n697: Nama qabeenya nama dhoorkate akkam godhan?\n696: Azkaara Salaata waajibaa boodaa yeroo biroo yoo qara\u2019e akkami?"}]